**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SUBVENCIONIRANJU DIJAŠKIH VOZOVNIC ZA ŠOLSKO LETO 2022/2023**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, župan

*PRIPRAVLJALEC:*

Župan, občinska uprava

*OBRAZLOŽITEV:*

Občina Renče-Vogrsko je do sedaj skladno Zakonom o spremembah in dopolnitvah zakona o prevozih v cestnem prometu, ki je začel veljati konec julija 2012, subvencionirala nakupe dijaških vozovnic skladno s Pravilnikom o izvajanju subvencioniranega prevoza.

Ker pristojno Ministrstvo za infrastrukturo še ni javno objavilo točnih podatkov o subvencioniranju dijaških vozovnic v šolskem letu 2022/2023, žal še ne razpolagamo s podatki o načinu in obsegu subvencioniranja teh vozovnic v naslednjem šolskem letu. Ministrstvo je do dneva priprave tega gradiva tudi ni izdalo sklepa o avtomatskem podaljšanju veljavnosti brezplačnih vozovnic za leto dni, kot je to storilo lani v tem času.

V tem šolskem letu znaša cena mesečne vozovnice glede na 1. razred oddaljenosti (od najmanj 5 km do vključno 60 km v eno smer) 25 EUR, petmesečne 112,50 EUR in letne 200,00 EUR. Cene so bile iste tudi v predpreteklem letu. Z ozirom na dražitve goriva pa lahko pričakujemo, da se bodo vozovnice s 1. septembrom podražile.

Občina Renče-Vogrsko že vsa leta subvencionira ceno dijaških vozovnic. V tekočem šolskem letu subvencionira dijaške vozovnice v višini 40 % od predhodno s strani države subvencionirane cene dijaške vozovnice, kar je pomenilo subvencioniranje v višini 10 EUR za mesečno dijaško vozovnico. K dodatnemu subvencioniranju dijaških vozovnic so v preteklih letih pristopile tudi občine Miren-Kostanjevica, Šempeter-Vrtojba in Kanal.

Ker je (trenutna) cena 25 EUR za mesečno vozovnico (na podlagi podatkov za preteklo in tekoče šolsko leto) za nekatere dijake še vedno visoka, se kljub temu, da pristojno ministrstvo še ni objavilo novih podatkov in da se pričakuje podražitev dijaških vozovnic, predlaga Občinskemu svetu, da tudi za šolsko leto 2022/2023 sprejme sklep o dodatnem subvencioniranju dijaške mesečne vozovnice v višini 40 %, kar bi pomenilo 10 EUR pri 1 mesečni vozovnici, če bi cene ostale enake, kot so v preteklih letih. Dodatno subvencioniranje nakupa dijaških mesečnih vozovnic bi za dijake namreč pomenilo večjo dostopnost do prevoza do kraja izobraževanja, zaradi večanja drugih stroškov šolanja pa tudi pomoč družinam pri kritju stroškov šolanja dijakov.

*FINANČNE IN DRUGE POSLEDICE:*

Finančni podatki in informacije o dodatnem subvencioniranju dijaških vozovnic s strani Občine Renče-Vogrsko:

* v proračunu za leto 2022 je zagotovljenih 9.090,00 EUR (za tekoče šolsko leto smo podpisali pogodbo z Nomagom, ki ima podpisano pogodbo tudi s pristojnim Ministrstvom, Slovenske železnice pa zaradi določil Ministrstva za infrastrukturo niso pristopile k podpisu pogodbe),
* realizacija v letu 2021 je sicer znašala 5.955 EUR, znesek pa je nižji zaradi ukrepov omejevanja epidemije Covid-19 in posledično zaradi večmesečnega zaprtja srednjih šol.

Pripravila: Vladka Gal Janeš, Višja svetovalka

Predlog sklepa:

Na podlagi 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18), je Občinski svet Občine Renče-Vogrsko na svoji \_\_\_. seji dne \_\_\_\_\_\_ sprejel

**S K L E P**

1.

Občina Renče-Vogrsko bo od 1. 9. 2022 do 30. 6. 2023 zagotavljala subvencioniranje nakupa dijaških vozovnic v višini 40 % od zakonsko določene cene subvencionirane vozovnice, kupljene pri izvajalcih prevoza v javnem linijskem prevozu potnikov v cestnem prometu in železniškem prevozu, kateri imajo skladno z določili Zakona o spremembah in dopolnitvah zakona o prevozih v cestnem prometu sklenjeno pogodbo z ministrstvom, pristojnim za promet, in ki bodo z Občino Renče-Vogrsko sklenili dogovor iz druge točke tega sklepa.

2.

Z izvajalci prevoza iz prve točke tega člena se sklene dogovor o načinu in obsegu zagotavljanja proračunskih sredstev za subvencioniranje dijaških mesečnih vozovnic v šolskem letu 2022/2023.

Upravičenci so dijaki s stalnim prebivališčem v Občini Renče-Vogrsko, ki so dolžni Vlogi za nakup dijaške vozovnice, ki je subvencionirana iz proračuna Občine Renče-Vogrsko, priložiti potrdilo Upravne enote o stalnem prebivališču dijaka v Občini Renče-Vogrsko. To določilo mora biti obvezno navedeno na obrazcu, ki bo predpisan za to Vlogo.

3.

Ta sklep prične veljati naslednji dan po objavi v Uradnih objavah v Občinskem glasilu.

Številka:

Datum:

Tarik Žigon,

Župan